10. klase

4. modulis: Uzplaukums digitālajā vidē

Tēma: "Es digitālajā vidē"

3. nodarbība – Digitālās vides kvalitāte un cilvēka laime

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir vārda brīvība;
* kā izpaužas vārda brīvība digitālajā vidē;
* kādas ir vārda brīvības robežas;
* kādi ir mani principi un vērtības digitālajā vidē.

***Skolēnam pilnveidojas morālais ieradums***

* respektēt citu cilvēku vārda brīvību;
* uzdrošināties izteikt savu viedokli ar cieņu;
* ievērot savus principus un vērtībām digitālajā vidē.

**Lielie jautājumi:**

1. *Kas ir vārda brīvība un kā tā izpaužas digitālajā vidē?*
2. *Kā iekļauties digitālajā vidē un nezaudēt savus principus?*

**Ziņa skolēniem:**

* Digitālajā vidē katrs var dot savu ieguldījumu kopienai un sabiedrībai.
* Mēs visi esam atbildīgi par digitālās vides kvalitāti.

**Atslēgvārdi:** Vārda brīvība, digitālā vide, influenceri, vērtības digitālajā vidē.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Brīvība, cilvēka cieņa | Taisnība |
| Tikumi | Atbildība, tolerance, mērenība | Pašdisciplinētība, apdomība, paškontrole, pārliecinātība |

**Mācību materiāli:**

Stundā izmantojamie resursi:

* Power Point prezentācija Digitālās vides kvalitāte un cilvēka laime.
* 1. materiāls – Vērtību saraksts.
* 2. materiāls – darba lapa “Instagrama ieraksts”.

Mācību aktivitātes

[Nodarbības pavediens. Ierosme: “Vārda brīvība”; 1. aktivitāte: “Influenceru vērtības”; 2. aktivitāte: “Es un mani principi digitālajā vidē”; Refleksija]

**Ierosme. “Vārda brīvība” (Ieteicamais laiks 10 min.)**

**[3. slaids]**. Skolotājs mācību stundu sāk ar aktivitāti “Prāta vētra”, kur aplikācijā *Mentimeter* (vai kādā citā skolotājam ērtākiem digitālajiem rīkiem) skolēniem tiek dota 1 minūte, lai atbildētu uz jautājumu: Kas ir vārda brīvība?

Pēc skolēnu apkopotajām atbildēm, katram tiek dots uzdevums, no piedāvātajām atbildēm izveidot definīciju, kas ir “vārda brīvība”. Skolēniem tiek dotas 2 - 3 minūtes. Skolotājs pēc nejaušības principa, aicina divus skolēnus no klases dalīties ar savu izveidoto definīciju.

**[4. slaids]**. Pēc tam skolotājs uz ekrāna parāda vārda brīvības skaidrojumu, kādu paredz Latvijas Republikas Satversmes 100. pants ''Ikvienam ir tiesības uz vārda brīvību, kas ietver tiesības brīvi iegūt, paturēt un izplatīt informāciju, paust savus uzskatus. Cenzūra ir aizliegta.''

Tad skolotājs jautā skolēniem: Vai šī vārda brīvības skaidrojums sakrīt ar klasē iepriekš izveidoto definīciju? Tiek kopīgi meklētas atbildes uz izvirzīto jautājumu.

**[5. slaids]** Skolotājs rāda ekrāna Džordža Orvela (George Orwell) citātu.

“*Ja brīvība vispār kaut ko nozīmē, tad tā nozīmē tiesības pateikt cilvēkiem to, ko viņi nevēlas dzirdēt*.”

Un uzdod jautājumu skolēniem: Vai Orvela vārda brīvības skaidrojums sakrīt ar klasē iepriekš izveidoto definīciju?

**[6. slaids]** Skolotājs rāda ekrānā jautājumu: Vai vārda brīvībai ir robežas? Kādas?

Skolēni pāros apspriež jautājumu 1 minūti. Skolotājs lūdz skolēniem izteikties par šo jautājumu.

**[7. slaids]** Tad skolotājs rāda ekrānā Satversmes 116. pantu. “116. Personas tiesības, kas noteiktas [Satversmes](https://likumi.lv/ta/id/57980-latvijas-republikas-satversme) deviņdesmit sestajā, deviņdesmit septītajā, deviņdesmit astotajā, simtajā,simt otrajā, simt trešajā, simt sestajā un simt astotajā pantā, var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Uz šajā pantā minēto nosacījumu pamata var ierobežot arī reliģiskās pārliecības paušanu.”

Skolotājs var izskaidrot, ka vārda brīvība nav atraujama no sabiedrības labklājības un valsts pastāvēšanas (vārda brīvība nav vienīgais un universālākais princips nevienā, pat pašā visdemokrātiskākajā valstī).

Skolotājs aicina skolēniem minēt piemērus, kur varētu ierobežot vārda brīvību internetā (piemēram, aicinājums likvidēt Latvijas valsti, atbalsts Putina kara darbībām, izplatīt viltus ziņas par COVID, cieņas aizkarošie ieraksti u.c.).

**1. aktivitāte. “Influenceru vērtības”. (ieteicamais laiks 12 min.)**

**[8. slaids]** Ievadam skolēni skatās raidījuma “#3 "Digitālais ES" I Influenceru ietekme soc.tīklos” pirmās 2 minūtes. Video kopējais garums ir 32 minūtes.

Video pieejams: <https://www.youtube.com/watch?v=w8vKU8hMvu0> (Video autors: EHR).

Video materiālā tiek rādīts vienkāršs piemērs, kā var dažādi reaģēt uz influenceru ietekmi.

Pēc video noskatīšanās skolotājs jautā klasei, vai viņi seko kādam influencerim? Un lūdz skolēniem nosaukt Latvijas (vai ārzemes) populārākos influencerus (jeb “ietekmeļus”), piemēram - Ieva Florence Vīksne, Niklāvs Mičulis, Beāte Bērziņa, Anete Krasovska, Zane Milzarāja, Zane Grēviņa, Amuna Davis u.c.

**[9. slaids]** Influenceru vērtības! Skolotājs izdala vērtību sarakstu (*1. materiāls*) un lūdz skolēniem izvēlēties vienu no minētajiem influenceriem un 5 minūtes izpētīt tā profilu, lai meklētu atbildi uz jautājumu:

1. Kādas ir šī influencera vērtības?
2. Kā tās izpaužas viņa profilā?

Tad skolotājs lūdz skolēniem dalīties ar saviem piemēriem. Aktivitātes beigās skolotājs uzdod klasei jautājumu:

1. Vai šīs vērtības sakrīt ar jūsu vērtībām?
2. Kas influenceriem būtu jāņem vērā, veidojot saturu? (piemēram: būt atbildīgiem par saturu; domāt par ietekmi, kas tiem ir uz jauniešiem; uzdot sevi jautājumu – vai šis saturs sekmēs manu sekotāju labklājību ilgtermiņā? neļaut finansiālajiem apsvērumiem ņem virsroku pār viņu vērtībām).

*Papildus informācija skolotājam:*

Raidījumā “#3 "Digitālais ES" I Influenceru ietekme soc.tīklos” pēdējās 10 minūtes tiek arī atrunāts influenceru ētikas kodekss: <https://www.youtube.com/watch?v=w8vKU8hMvu0>

**2. aktivitāte. “Es un mani principi digitālajā vidē”. (ieteicamais aktivitātes laiks 13 minūtes)**

**[10. slaids]** Skolotājs stāsta, ka digitālajā vidē katrs var dot savu ieguldījumu kopienai un sabiedrībai. Mēs visi esam atbildīgi par digitālās vides kvalitāti. Skolotājs var uzdot jautājumu:

* Vai jūs veidojat pozitīvus, iedvesmojošus ierakstus internetā?

Skolēni var minēt piemērus. Tad skolotājs izdala 2. materiālu “Instagrama ieraksts” un ierosina sagatavot šādu iedvesmojošu, radošu ierakstu, kas atbilst skolēnu vērtībām. Skolēni individuāli izveido Instagram ierakstu, kas atbilst kādai no viņu iekšējām vērtībām. Instrukcijas skolēniem ieraksta veidošanai (slaidā):

1. Izlasi vērtību sarakstu (1.materiāls) un izvēlies vienu, kas Tev būtu nozīmīga!

2. Izveido iedvesmojošu, radošu Instagram ierakstu, kas atbilst šādai vērtībai!

3. Ieraksta nosacījumi:

1. Minēt vērtība, kas Tev svarīga,
2. Formulē īsu teikumu, kā lozungu vai sauklis, kas attiecas uz šo vērtību,
3. Dod kādu ieteikumu vai dalies ar pieredzi, kā izdevās to praktizēt dzīvē, un kādi ir šķēršļi un kā tos pārvarēt,
4. Ieraksta apjoms apmēram 50 vārdi.

4. Dalies ar savu ierakstu klasē.

Skolotājs mudina skolēniem pēc iespējas ņemt vēra ieteikumus influenceriem, ko viņi paši formulēja iepriekšējās aktivitātes beigās! Lai uzmundrinātu skolēnus, skolotājs var izstāstīt dažus piemērus:

* Par vērtību “Patiesa draudzība”: skolēns var veidot ierakstu pret ‘spokošanu’ (kad kāds draugs sākas noignorēt otro bez jebkādas paskaidrošanās, jo piemēram mainījās intereses, vai citu iemeslu dēļ). Ieraksts var būt par to, kā cieņpilni pārtraukt komunikāciju, izskaidrojot, kāpēc to dari. Lozungs varētu būt: “Izskaidro! Varbūt Tev būs grūti, bet būs vērts!!”.
* Par vērtību “Bagātība”: ieraksts var būt iedvesmojošs stāsts par biznesa veidošanu. Lozunga piemērs: “Veiksme nav iespējama bez neveiksmēm”
* Par vērtību “Veselība’: ieraksts var būt par veselīgu uzturu, piemēram, priekšlikums nedēļas ēdienkarte veģetārietim.

Pēc uzdevuma izpildes, skolotājs aicina vairākus skolēnus no klases savu ierakstu prezentēt pārējai klasei. Skolotājs ievāc skolēnu veiktos ierakstus un novieto klasei redzamā vietā.

*Variants*: ja ir klases Instagram, var arī tur veidot ierakstus, ko visi varētu redzēt .

*Informācija skolotājam*:

Vērtību saraksts veidots pēc Rokīča vērtību klasifikācijas: Rokeach, M. (1973) The Nature of Human Values. New York: Free Press: <https://lv.wikipedia.org/wiki/Rok%C4%AB%C4%8Da_v%C4%93rt%C4%ABbu_aptauja>

**Refleksija. (ieteicamais aktivitātes laiks 5 minūtes)**

**[11. slaids]** Skolotājs aicina skolēnus reflektēt par šādiem jautājumiem un pierakstīt savas domas savā personīgajā dienas grāmatā vai telefona piezīmēs.

1. Vai sociālo tīklu izmantošana man palīdz vai traucē dzīvot pēc savām vērtībām? Kāda veidā?
2. Kādu ieradumu es vēlētos apgūt sociālo tīklu izmantošanas jomā?